**ELŐTERJESZTÉS**

**A PÉNZÜGYI BIZOTTSÁG**

**2021. július ….-i rendes ülésére**

**Előterjesztés**

**Helyi adórendelet felülvizsgálata**

A napirendet tárgyaló ülés dátuma: 2021.07…….

A napirendet tárgyaló ülés: Pénzügyi Bizottság, Képviselő-testület

Az előterjesztést készítette: jegyző

Előterjesztő: Polgármester

A napirendet tárgyaló ülés típusa: nyílt / zárt

A napirendet tárgyaló ülés típusa: rendes / rendkívüli

A határozat elfogadásához szükséges többség típusát: egyszerű / minősített

A szavazás módja: nyílt / titkos

**1.Előzmények, különösen az adott tárgykörben hozott korábbi testületi döntések és azok végrehajtásának állása:**

Az önkormányzat helyi adókra vonatkozó rendeletei

**2. Jogszabályi hivatkozások**:

Magyarország gazdasági stabilitásáról szóló 2011. évi CXCIV. törvény, valamint a helyi adókról szóló 1990.évi C. törvény.

**3. Költségkihatások és egyéb szükséges feltételeket, illetve megteremtésük javasolt forrásai: --**

**4. Tényállás bemutatása:**

Az elmúlt években tapasztalt gazdasági megszorítások, infláció, a minimálbér emelés, az elmúlt másfél év koronavírus járvány okozta negatív gazdasági hatások miatt az önkormányzatunknak folyamatosan csökkenő bevételekkel, a folyamatosan növekvő lakosságszám és az örvendetesen gyarapodó infrastruktúra miatt pedig növekvő kiadásokkal kell számolnia.

A 2020-2021.évet meghatározó járványhelyzet, a részben ezzel összefüggő központi kormányzati forrásmegvonások, a járvány lakosságot érintő negatív gazdasági hatása miatti érezhető jelentős bevételcsökkenés miatt szükségessé vált az önkormányzat bevételi forrásainak és kiadási előirányzatainak felülvizsgálata.

Az önkormányzat költségvetésének jelentős bevételi forrását jelentő adóbevételek áttekintése már a tavalyi évben megindult.

A tavalyi évben a képviselő-testület több alkalommal is napirendjére tűzte a helyi adórendeletei felülvizsgálatának kérdését.

A hatályos adórendeleteinek (telekadó, építményadó, idegenforgalmi adó, iparűzési adó ) felülvizsgálata keretében olyan megoldást próbált találni, amely figyelembe veszi az adóalanyok teherbíróképességét és az arányos közteherviselés felé tesz lépéseket.

A képviselő-testület az addig felvázolt módosítási javaslatok megvitatására 2020. novemberében lakossági fórumot tervezett összehívni.

A koronavírus járvány második hulláma miatti korlátozó intézkedések, közte a rendkivüli jogrend bevezetésével összefüggésben a képviselő-testület döntési kompetenciájának megvonása, illetve a koronavírus világjárvány nemzetgazdaságot érintő hatásának enyhítése érdekében szükséges helyi adó intézkedésekről szóló 535/2020.(XII.1.) Korm. rendelet rendelkezései, gátat vetettek a módosítási folyamat véghezvitelében.

A Kormány 535/2020.( XII.1.) Korm. rendeletében rögzítette, hogy a 2021. évben végződő adóévben a helyi adó és a települési adó mértéke nem lehet magasabb, mint az ugyanazon helyi adónak, települési adónak a e rendelet hatálybalépése napján ( 2020.12.16. napján ) hatályos és alkalmazandó önkormányzati adórendeletben megállapított adómérték, ugyanezen rendelet akadályozta meg azt, az önkormányzatok által korábban alkalmazott adómentességek és adókedvezmények csökkentésének lehetőségét.

Fenti szabályozás alapján az önkormányzat az adórendeleteinek felülvizsgálatát nem tudta tovább tárgyalni és nem tudott érdemi módosításról dönteni.

Azon adórendeletek esetében, ahol már módosította az adómértéket (iparűzési adó, idegenforgalmi adó) azokat a rendeleteket hatályon kívül kellett helyezni.

A koronavírus járvány harmadik hullámát legyőzve, a gazdaság újjáéledését prognosztizálva az önkormányzat újra napirendjére tűzi az adórendeletek felülvizsgálatát.

A 2020. évben lezajlott egyeztetések eredményeként körvonalazott javaslatokat néhány gondolatban szeretném összegezni:

* **Iparűzési adó**: Egységes álláspont alakult ki a képviselő-testületben, hogy a helyi iparűzési adó mértékét meg kell emelni a törvény maximum 2%-ra
* **Idegenforgalmi adó**: Egységes álláspont alakult ki a képviselő-testületben, hogy az idegenforgalmi adó mértékét vendég éjszakánként 500.- Ft/fő/vendégéjszaka mértékben kell meghatározni
* **Telekadó** tekintetében a képviselő-testület nem fogalmazott meg véleményt
* **Építményadó** tekintetében megfogalmazott elvi javaslatok:
  + a jelenlegi kedvezményrendszer teljes megszüntetése
  + a jelenlegi kedvezmények mértékének részbeni eltörlése
  + a társasházi ingatlanokkal leginkább érintett övezetben eltérő adómérték megállapítása **( képviselő-testület részéről támogatva)**
  + Minimumadó bevezetése

A járvány gazdasági helyzetre gyakorolt hosszú távú hatását sajnos még nem ismerjük, az előttünk álló időszak várható jogszabályváltozásaiból eredő változások mind olyan bizonytalan tényezők, melyek jelentős hatást gyakorolhatnak az adóalanyok teherbíró képességére.

Polgármesterként úgy ítélem meg, hogy jelen keretek között egy átfogó adóreform bevezetése nem időszerű.

Azok a már megfogalmazott és a képviselő-testület részéről közös támogatást nyert javaslatok tárgyalási alapot képezhetnek a jövő évi adórendeleteink felülvizsgálatához.

Kérem a képviselő-testületet, hogy fogalmazza meg azokat az irányokat, amiket az egyes adórendeleteinek felülvizsgálata során érvényesíteni kíván.

Telki, 2021. június 23.

Deltai Károly

polgármester

**Határozati javaslat**

**Telki község Önkormányzat**

**Képviselő-testülete**

**…/2021. (VII. ) Önkormányzati határozata**

**Helyi adórendeletek felülvizsgálata**

Telki község Önkormányzat képviselő-testülete úgy határoz, hogy a helyi adórendeleteit az alábbi elvek alapján vizsgálja felül:……………………………………………………………………………………

Határidő: azonnal

Felelős: polgármester